48. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 251 της 16/29 Ιουν. 1993 (ΦΕΚ Α΄ 111) Τροποποίηση του Π.Δ. 272/92 «Περί της εισαγωγής, μετεγγραφής κ.λπ. των μαθητών των Μέσων Τεχνικών Επαγγελματικών Νοσηλευτικών Σχολών (ΜΤΕΝΣ)» (ΦΕΚ 143/Α΄). Έχοντας υπόψη: 1.Τις διατάξεις του άρθρ. 108 του Νόμ. 2071/92 «Εκσυγχρονισμός και Οργάνωση Συστήματος Υγείας» (ΦΕΚ 123/15.7.92 τ.Α΄). 2.Το άρθρ. 29Α του Νόμ. 1558/1985, όπως προσετέθη με το άρθρ. 27 Νόμ. 2081/1992, με το οποίο καθορίζεται έλεγχος των δαπανών που προκαλούν οι κανονιστικές διοικητικές πράξεις (ΦΕΚ 154/Α΄/92). 3.Την αριθ. Υ. 2009/20.5.1993 απόφαση του Πρωθυπουργού και του Υπουργού Οικονομικών (ΦΕΚ 365/Β΄/93). 4.Την αριθ. 1938/9.12.92 κοινή απόφαση Πρωθυπουργού και Υπουργού Υγείας, Πρόνοιας και Κοινωνικών Ασφαλίσεων «Ανάθεση αρμοδιοτήτων στους Υφυπουργούς Υγείας, Πρόνοιας και Κοιν. Ασφαλίσεων κ.λπ.» (ΦΕΚ 727/11.12.92 τ.Β΄). 5.Το γεγονός ότι από τις διατάξεις του παρόντος Π.Δ/τος, ως προκύπτει και από την αριθ. 4535/ 26.4.1993 βεβαίωση της Δ/νσης Οικονομικού του Υπουργείου Υγείας, Πρόνοιας και Κοινωνικών Ασφαλίσεων, δεν προκαλείται δαπάνη σε βάρος του Κρατικού Προϋπολογισμού. 6.Την αριθ. 322/1993 γνωμοδότηση του Συμβουλίου της Επικρατείας, με πρόταση του Υπουργού Εθνικής Παιδείας και Θρησκευμάτων και των Υφυπουργών Οικονομικών και Υγείας, Πρόνοιας και Κοινωνικών Ασφαλίσεων, αποφασίζουμε: Άρθρ.1.-1.Η επιλογή των υποψηφίων για φοίτηση στις Μέσες Τεχνικές Επαγγελματικές Νοσηλευτικές Σχολές (Μ.Τ.Ε.Ν.Σ.) αρμοδιότητας του Υπουργείου Υγείας, Πρόνοιας και Κοινωνικών Ασφαλίσεων, γίνεται από την Επιτροπή του άρθρ. 129 του Νόμ. 2071/92, με βάση τα ακόλουθα κριτήρια: α)Απολυτήριο Γυμνασίου ή Λυκείου, βαθμοί μέχρι 40. «β)Εντοπιότητα: Βαθμοί 20. Ως εντοπιότητα λαμβάνεται υπόψη ο τόπος μονίμου κατοικίας από διετίας και πλέον του υποψηφίου μαθητού, όπου λειτουργεί Μέση Τεχνική Επαγγελματική Νοσηλευτική Σχολή, με σχετική βεβαίωση της οικείας Δημοτικής ή Κοινοτικής Αρχής». Το πρώτο εδάφιο αντικαταστάθηκε ως άνω από το Π.Δ. 354/31 Οκτ.-15 Νοεμ. 1994 (ΦΕΚ Α΄ 189). Προκειμένου περί υποψηφίων προερχομένων από το εξωτερικό, δεν είναι απαραίτητη η διετία μονίμου κατοικίας, στην περίπτωση δε αυτή λαμβάνεται υπόψη ο τόπος της προτέρας κατοικίας ή μετά την επάνοδον τόπος μονίμου κατοικίας. Σε περίπτωση που στον Νομό κατοικίας του υποψηφίου λειτουργούν περισσότερες της μιας ΜΤΕΝ, ο υποψήφιος έχει δικαίωμα να επικαλεσθεί την εντοπιότητα μόνο για τη μία από αυτές. Στην περίπτωση δε που δεν λειτουργεί ΜΤΕΝΣ. στο Νομό κατοικίας του, ο υποψήφιος μπορεί να επικαλεσθεί την εντοπιότητα για μία από τις ΜΤΕΝΣ ομόρων νομών του Νομού κατοικίας του. γ)Συνέντευξη: Βαθμοί μέχρι 40. Η συνέντευξη γίνεται ενώπιον της αρμόδιας για την επιλογή επιτροπής, η οποία εκτιμά ελεύθερα την όλη προσωπικότητα και την έφεση του υποψηφίου για την άσκηση του Νοσηλευτικού Επαγγέλματος. Άρθρ.2.-Από της δημοσιεύσεως του παρόντος καταργείται το άρθρ. 1 του Π.Δ. 272/92 «Περί της εισαγωγής, μετεγγραφής κ.λπ. των μαθητών των Μέσων Τεχνικών Επαγγελματικών Νοσηλευτικών Σχολών», (ΦΕΚ 143/Α΄/28.8.92). Άρθρ.3.-Η ισχύς του παρόντος άρχεται από την δημοσίευσή του στην Εφημερίδα της Κυβερνήσεως.

[Source: greek_legal_code_raptarchis | Tokens: 2834]